Radioaktív százdollárost keresnek Litvániában
Sugárzó százdolláros bankjegyet keresnek a litván hatóságok, amelyek pénteken felhívásban figyelmeztették a balti ország lakosságát a radioaktív zöldhasú jelentette veszélyre.
A sugárzó százdollárost szeptemberben fedezték fel, amikor a bankjegy mûködésbe hozta az egyik repülõtér ellenõrzõ pontján a biztonsági mûszereket. A litván hatóságok feltételezése szerint bankót valószínûleg valahol Kelet-Európában érhette sugárszennyezés a csernobili atomerõmû katasztrófája után.

A bankjegyet megtalálása után egy biztonságos szobában elzárták, ám a jelek szerint nem õrizték elég gondosan. Kedden ugyanis már csak hûlt helyét találták, éppen azelõtt, hogy megsemmisítésre elszállították volna egy atomerõmûbe. A zöldhasút feltehetõen ellopták. A három és fél milliós Litvániában száz dollár csábító összeg, a havi átlagkereset kétharmadának felel meg.

Albinas Mastauskas, a sugárzó anyagok biztonságával foglalkozó litván hivatal vezetõje elmondta, hogy a hiányzó bankjegy égési sérüléseket ugyan nem okoz, gyermekek és várandós nõk egészségére nézve azonban hosszú távon veszélyt jelenthet.
veszély Litvánia bankjegy hatóság